Teška industrija (album)

Teška industrija drugi je LP-album bosanskohercegovačke rok grupe Teška industrija iz 1976. godine u izdanju diskografske kuće "Jugoton" iz Zagreba.

 O albumu 
Nakon prvog snimljenog albuma pod nazivom Ho-ruk, grupa Teška industrija je u novom sastavu snimila svoj drugi album koji je nazvan po samom imenu grupe. 
U međuvremenu, došlo je do velikih promjena u sastavu, kada su od prvobitnih članova grupe ostali samo vođa i orguljaš Gabor Lenđel i gitarista Vedad Hadžiabdić. Dobili su novog bubnjara, basistu i dodatnog klavijaturistu, ali glavna razlika je odsustvo agresivnog, neispoliranog pjevanja Seida Memića Vajte. Umjesto njega, doveden je Goran Kovačević, koji se nakon Vajte na ovom albumu pokazao kao odličan pjevač.
Međutim, Gabor Lenđel i ostali članovi grupe na svom drugom albumu nisu nastavili s progresivnom i eksperimentalnom rok muzikom, nego su odlučili predstaviti "pristupačnije" pjesme u pop maniru poput "Prva bol" i "Stefanija". Zanimljiva je pjesma "Ala imam ružnu curu" urađena u funk stilu. Najznačajnija pjesma s ovog albuma je "Nikola Tesla" posvećena naučniku Nikoli Tesli, koja predstavlja jedno od najboljih dostignuća u progresivnoj rok muzici tadašnje jugoslavenske rok scene. U ovoj pjesmi posebno se istakao Gabor Lenđel sa zanimljivim aranžmanom, kvalitetnim sviranjem klavira i sintisajzera, te promjenama tempa. Istakli su se Vedad Hadžiabdić s rifovima i solo prijelazima na električnoj gitari, te Goran Kovačević svojim pjevanjem. Grupa Teška industrija je i ovim muzičkim izdanjem potvrdila njen značaj na sarajevskoj pop rok sceni.

 Lista pjesama 
 Ala imam ružnu curu 
 Prva bol 
 Sirano 
 Moja draga 
 Položi ruke u travu 
 Stefanija 
 Nikola Tesla 
 Sve je ovo istinita priča

 Članovi grupe 
 Gabor Lenđel - klavijature, pjevanje
 Vedad Hadžiabdić - gitara
 Munib Zoranić - bubnjevi
 Goran Kovačević - pjevanje
 Aleksandar Kostić - bas-gitara
 Darko Arkus - klavijature

 Reference 

Kategorija:Albumi Teške industrije
Kategorija:Albumi iz 1976.
Kategorija:Albumi u izdanju Jugotona